**Nota informativă**

**la proiectul Strategiei de dezvoltare**

**a domeniului afacerilor interne pentru anii 2022-2030**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul Strategiei de dezvoltare a domeniului afacerilor interne pentru anii 2022-2030 a fost elaborat de Ministerul Afacerilor Interne. |
| **2. Condițiile ce au impus elaborarea proiectului de act normativ și finalitățile urmărite** |
| Proiectul Strategiei de dezvoltare a domeniului afacerilor interne pentru anii 2022-2030 a fost elaborat în contextul implementării acțiunii nr. 24.1.5 din Planul de acțiuni al Guvernului pentru anii 2021-2022, aprobat prin Hotărârea Guvernului nr. 235/2021 (Capitolul XXIV, Afaceri interne, obiectivul 24.1).La baza noului document de politici publice stă Programul de activitate al Guvernului „[*Moldova vremurilor bune*](https://gov.md/sites/default/files/document/attachments/programul_de_activitate_al_guvernului_moldova_vremurilor_bune.pdf)”, prin care Guvernul și-a stabilit ca obiectiv „*reducerea cu 15% a infracțiunilor contra vieții și sănătății omului, a violurilor și hărțuirii sexuale și a violenței pe bază de gen, a accidentelor, înecurilor, incendiilor și intoxicațiilor*”. De asemenea, drept repere au servit prevederile [Strategiei Naționale de Dezvoltare „Moldova 2030”](https://cancelaria.gov.md/sites/default/files/strategia_nationale_de_dezvoltare_moldova_2030-t.pdf), conform cărora siguranța și securitatea publică constituie una din cele zece dimensiuni ce formează calitatea vieții și care a stabilit următoarele ținte strategice: „*reducerea continuă și dinamică a tuturor formelor de violență, în special a violenței în familie și a violenței sexuale; stoparea abuzului, neglijării, exploatării, traficului și a tuturor formelor de violență și torturii copiilor; combaterea tuturor formelor de crimă organizată și a traficului de armament*”.Concomitent, necesitatea elaborării acestui document a fost dictată și de faptul că, majoritatea documentelor de politici publice pe domeniile de competență atribuite MAI, au expirat încă în anul 2020, actualmente doar două strategii fiind în vigoare (*Strategia națională de management integrat al frontierei de stat pentru perioada 2018-2023 și Strategia națională antidrog pentru anii 2020-2027*), celelalte domenii rămânând neacoperite. Implementarea Strategiei se va efectua prin intermediul a 6 programe sectoriale pe următoarele domenii de activitate atribuite Ministerului Afacerilor Interne: 1) ordine și securitate publică;2) prevenirea și combaterea criminalității;3) managementul integrat al frontierei de stat;4) gestionarea fluxului migrațional, azilului și integrării străinilor;5) prevenirea și gestionarea situațiilor de urgență;6) formarea profesională, integritatea și digitalizarea. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
|  Nu se aplică |
| **4. Principalele prevederi ale proiectului și evidențierea elementelor noi** |
|  Proiectul Strategiei de dezvoltare în domeniul afacerilor interne pentru anii 2022-2030 a fost elaborat cu respectarea prevederilor Legii nr. 100/2017 și a Hotărârii Guvernului nr. 386/2020. Strategia conține 9 capitole, după cum urmează:**I.** *Introducere.* Acest capitol vizează aspectele generale, care au determinat condițiile ce au impus elaborarea documentului de politici publice, reieșind din faptul că, în anul 2020 au expirat termenele de implementare la majoritatea documentelor de politici publice care acopereau domeniile de competență ale MAI, doar două din strategii fiind în vigoare: Strategia națională de management integrat al frontierei de stat pentru perioada 2018-2023 și Strategia națională antidrog pentru anii 2020-2027. **II.** *Analiza situației.* În acest capitol, a fost supusă analizei situația actuală a domeniilor de activitate atribuite în competență Ministerului Afacerilor Interne și anume: ordinea publică, criminalitatea, situațiile excepționale și de urgență, securitatea frontierei, migrația și azilul, dezvoltarea instituțională, managementul resurselor umane, capacitatea sistemului de a asigura integritatea și incoruptibilitatea angajaților, managementul tehnologiilor informaționale și a comunicațiilor electronice. La efectuarea analizei s-au luat în considerație datele statistice și informațiile relevante pentru o perioadă de mai mulți ani, însă, la bază au stat datele pentru perioada anului 2021.**III.** *Viziunea.* Viziunea de dezvoltare strategică a sistemului afacerilor interne către anul 2030, o constituie asigurarea unui sistem de drept democratic și funcțional, bazat pe aplicarea legii, protejarea interesului legitim al cetățeanului și prestarea serviciilor de calitate. Aceste deziderate vor asigura reducerea violenței în familie și în societate; reducerea vulnerabilităților în fața amenințărilor și a riscurilor de toate tipurile, sporirea securității funcționării infrastructurilor și sistemelor critice astfel, încât cetățenii, indiferent de vârstă, gen, etnie sau religie, să se simtă protejați și în siguranță.**IV.** *Direcții prioritare și obiective generale.* Obiectivele Strategiei de dezvoltare în domeniul afacerilor interne pentru anii 2022-2030 derivă din prioritățile Strategiei Naționale de Dezvoltare 2030, precum și ale Programului de activitate a Guvernului „Moldova vremurilor bune” pentru anii 2021-2022. Ministerul Afacerilor Interne propunându-și intervenții în următoarele domenii:- Ordine și siguranță publică;- Prevenirea și combaterea criminalității;- Managementul frontierei;- Migrație și azil; - Protecție civilă și situații excepționale;- Formare profesională, integritate și digitalizare;Intervențiile în domeniile menționate vor fi efectuate prin intermediul următoarelor obiective generale:***1. În domeniul ordinii și siguranței publice*** 1.1. Sporirea siguranței populației la domiciliu, în comunitate și în spațiile publice;1.2. Aplicarea legislației bazate pe drepturile omului în prestarea serviciilor de ordine și securitate publică;1.3. Creșterea siguranței în trafic pe drumurile publice.***2. În domeniul prevenirii și combaterii criminalității*** 2.1. Crearea și facilitarea accesului la instrumente și mecanisme adecvate în combaterea și prevenirea criminalității informatice;2.2. Eficientizarea mecanismului național de prevenire, combatere a producerii și comercializării drogurilor, etnobotanicelor și analogilor acestora;2.3. Revizuirea mecanismului cu privire la accesul la arme din perspectiva restricționării și stabilirea unor proceduri riguroase de monitorizare, marcare și control asupra armelor din circuitul civil;2.4. Sporirea capacităților de identificare și neutralizare a grupurilor și organizațiilor criminale cu grad sporit de risc;2.5. Reducerea vulnerabilităților naționale privind traficul de ființe umane și copiilor;2.6. Îmbunătățirea capacităților de prevenire și combatere a infracțiunilor ce atentează la viața și proprietatea persoanei.***3. În domeniul managementului frontierei***3.1. Vulnerabilitate redusă a frontierei de stat bazată pe o cunoaștere deplină a situației;3.2. Frontieră de stat sigură, securizată și funcțională;3.3. Capabilități susținute pentru realizarea eficientă a managementului integrat al frontierei de stat.**4. *În domeniul migrației și azilului***4.1. Reglementarea fluxului migrațional în beneficiul țării și a migrantului;4.2. Consolidarea și ajustarea la standardele UE și internaționale a sistemului de azil și apatridie; 4.3. Implementarea și consolidarea mecanismului de integrare a străinilor;4.4. Întărirea capacității de răspuns a statului la afluxul sporit de persoane la frontiera de stat.***5. În domeniul protecției civile și situațiilor excepționale***5.1. Consolidarea rolului de autoritate în domeniul situațiilor de urgență și excepționale;5.2. Eficientizarea măsurilor de prevenire a situațiilor de urgență și excepționale;5.3. Modernizarea sistemului național de pregătire pentru situații de urgență și excepționale;5.4. Sporirea capacității operaționale și de răspuns în situații de urgență și excepționale.***6. În domeniul formării profesionale, integrității și digitalizării*** 6.1. Consolidarea capacităților de formare profesională și cercetare, identificate prin prisma amenințărilor pe domeniul afacerilor interne;6.2. Asigurarea caracterului unitar, transparent, durabil și echitabil al managementului resurselor umane în sistemul afacerilor interne;6.3. Diminuarea zonelor și numărului de persoane vulnerabile la corupție; 6.4. Consolidarea climatului de integritate și ordonarea unitară a competențelor de prevenire și combatere a corupției în cadrul sistemului afacerilor interne;6.5. Automatizarea proceselor informaționale, de lucru și prestarea serviciilor digitalizate în vederea sporirii încrederii și siguranței cetățenilor;6.6. Consolidarea sistemelor de management al serviciilor TIC și securității informaționale.Pentru a-și atinge obiectivele propuse, Ministerul Afacerilor Interne se va focusa pe prestarea unor servicii de calitate cetățenilor, devenind un furnizor de securitate regională, prin introducerea în activitatea cotidiană a conceptului de securitate europeană, care va reduce oportunitățile de evoluare a coridoarelor de import-export a criminalității, accentul fiind pus și pe dezvoltarea relațiilor de cooperare internațională în acest sens.**V.** *Impactul.* Impactul pe termen lung urmărește să genereze mai multă siguranță pentru oameni în toate mediile și situațiile în care își desfășoară activitățile, acasă, pe stradă, în locurile publice, în traficul rutier sau online, în orice timp de zi sau noapte. Pentru ca acest impact să se producă, au fost proiectate intervenții în toate domeniile de activitate gestionate de Ministerul Afacerilor Interne. **VI.** *Indicatorii de monitorizare și evaluare*. Progresul general privind realizarea strategiei și impactul acesteia va fi monitorizat prin intermediul indicatorilor de impact și rezultat, ce stabilesc valori de referință, ținte intermediare și finale și, care, urmează a fi atinse către anii 2025, respectiv, 2030. **VII.** *Riscuri de implementare*. Ținând cont de faptul că strategia este un document de planificare strategică pe termen lung, au fost luate în considerare riscurile implementării acesteia. Pentru a reacționa în mod adecvat la eventualele riscuri, a fost propus un set de măsuri de remediere, menite să reducă riscurile anticipate.**VIII.** *Autoritățile și instituțiile responsabile*. La capitolul respectiv, au fost prezentate autoritățile și instituțiile responsabile de implementarea strategiei.**IX.** *Procedurile de raportare*. Capitolul prezintă procedurile de monitorizare și evaluare a strategiei, inclusiv, stabilește următorul ciclu de elaborare a programelor pentru perioada 2026-2030. |
| **5. Fundamentarea economic-financiară** |
| Realizarea strategiei se va efectua prin elaborarea și implementarea de către autoritățile responsabile din cadrul MAI a programelor sectoriale corespunzătoare domeniilor de intervenție, acestea fiind complementate de costurile estimative ale acțiunilor planificate. |
| **6. Modul de încorporare a actului în cadrul normativ în vigoare** |
|  Proiectul nu prevede modificarea unor acte normative. |
| **7. Avizarea și consultarea publică a proiectului** |
| În scopul asigurării unui proces participativ pentru elaborarea documentului de politică publică, prin Ordinul MAI nr. 250/2022, Ministerul Afacerilor Interne a creat un grup comun de lucru, în componența cărora au fost incluși reprezentanții Ministerului Sănătății, Ministerului Muncii și Protecției Sociale, Ministerului Educației și Cercetării, Ministerului Justiției, Agenției Guvernare Electronică, Serviciului Tehnologii Informaționale și Securitate Cibernetică, Centrului Național Anticorupție și ai Federației sindicatelor ”Sindlex”.În perioada 01-15 martie 2022, proiectul conceptului „*Strategiei de dezvoltare a domeniului afacerilor interne pentru anii 2022-2030*” a fost plasat pe pagina web-oficială a Ministerului Afacerilor Interne și pe portalul: „*particip.gov.md*” pentru consultări publice.La data de 29 martie 2022, în cadrul primului Consiliu strategic privind dialogul de politici – „*Together4Home Affairs*”, organizat de Ministerul Afacerilor Interne, cu sprijinul Uniunii Europene, a fost prezentat conceptul „*Strategiei de dezvoltare a domeniului afacerilor interne pentru anii 2022-2030*” și ancorarea acesteia în realitatea existentă.Ulterior, la 31 mai 2022, documentul a fost discutat în cadrul unei întrevederi comune dintre reprezentanții MAI și ai Comisiei parlamentare securitate națională, apărare și ordine publică, condusă de dl Lilian Carp, Președinte al Comisiei.Adițional, în procesul de elaborare a proiectelor strategiei și programelor sectoriale privind implementarea acesteia au fost implicați reprezentanții organizațiilor internaționale: ICMPD, OIM, UNHCR, UN WOMEN Moldova, UNODC și ai organizațiilor neguvernamentale: LaStrada, Inițiativa Pozitivă, Centrul de analiză și prevenire a corupției, Uniunea pentru echitate și sănătate, Congresul Autorităților Locale din Moldova, AO „Ștefan cel Mare și Sfânt”, Proiectul suedez (poliția comunitară, tactici de bază), Asociația „Promo-LEX”, Centrul de Drept al Femeilor, Coaliția Viața fără Violență, Centrul de informații GENDERDOC-M, Asociația Femeilor din Poliție, Institutul de Politici Publice, Centrul Politici și Reforme, Asociația „Inițiativa pentru Pace”, Alianța Organizațiilor pentru Persoane cu Dizabilități din Republica Moldova, Automobil Club din Moldova, Centrul Parteneriat pentru Dezvoltare, Alianța „Infonet”, Centrul Național al Romilor, Coaliția „Vocea romilor-CVR”, Asociația Nevăzătorilor din Moldova și Asociația Surzilor din Republica Moldova.În vederea respectării prevederilor Legii nr. 239/2008 privind transparența în procesul decizional, proiectul urmează să fie plasat pe pagina-web oficială a Ministerului Afacerilor Interne în rețeaua Internet „*www.mai.gov.md*”, la compartimentul „*Transparența*”, secțiunea „*Consultări publice*”, rubrica „*Consultări publice*” și pe pagina-web „*www.particip.gov.md*”. |
| **8. Constatările expertizei anticorupție** |
|  Nu se aplică |
| **9. Constatările expertizei de compatibilitate** |
|  Nu se aplică |
| **10. Constatările expertizei juridice** |
|  Proiectul a fost expus expertizei juridice de către Ministerul Justiției. |
| **11. Constatările altor expertize** |
|  Nu se aplică |